Hvíta Eyja gaus á mánudag og eru minnst sex látnir.epa / AUCKLAND RESCUE HELICOPTER TRUST Jarðhræringar eru að aukast að nýju á Hvítueyju á Nýja Sjálandi og hafa þær hægt á aðgerðum viðbragðsaðila á eyjunni . Frá þessu er greint á vef breska ríkisútvarpsins . Fjallið , sem er einnig þekkt sem Whakaari , gaus á mánudag þegar tugir ferðamanna voru á eyjunni . Staðfest hefur verið að sex manns hafi látist , átta er enn saknað og er talið að þau séu öll látin . Enn eru tuttugu og fimm á sjúkrahúsi með alvarlegra áverka . Yfirvöld vonuðust til þess að hægt væri að endurheimta lík þeirra sem talin eru látin á eyjunni á miðvikudag . „ Ég hef rætt við marga þeirra sem taka þátt í aðgerðunum og þeir bíða óþreyjufullir eftir að komast aftur á eyjuna , þeir vilja flytja ástvini fólks aftur heim , “ sagði Jacinda Ardern , forsætisráðherra Nýja Sjálands , í samtali við fréttamenn . Lögregluyfirvöld segja þó að jarðhræringar á svæðinu geri viðbragðsaðilum það ókleift að fara aftur á eyjuna . „ Síðan um klukkan fjögur í morgun hafa jarðhræringar færst verulega í aukana á eyjunni , “ sagði jarðfræðimiðstöðin GeoNet í tilkynningu á miðvikudagsmorgunn . „ Aðstæður eru ótraustar á eyjunni . Enn er líklegt að eyjan gjósi aftur næsta sólarhringinn . “ Lögreglumálaráðherrann Stuart Nash sagði að einnig væru eitraðar gufur á eyjunni sem kæmu frá gígnum og að eyjan væri sveipuð sýrumikilli ösku . Engin ummerki hafa sést um líf á eyjunni í eftirlitsflugum og yfirvöld telja að enginn þeirra átta sem urðu eftir á eyjunni sé á lífi . Minnst fjörutíu og sjö ferðamenn frá öllum heims hornum voru á Hvítu eyju þegar hún gaus . Lögreglan hefur einnig greint frá því að af þeim þrjátíu sem slösuðust séu tuttugu og fimm enn í lífshættu . Hinir fimm sem særðust eru illa særðir en ekki lengur í lífshættu . Ferðamenn sáust ganga við gíg fjallsins rétt áður en gosið hófst .